聽蜀道士琴歌
作者：李宣古
朝代：唐

paragraphs: 至道不可見，正聲難得聞。
忽逢羽客抱綠綺，西別峨嵋峰頂雲。
初排□面躡輕響，似擲細珠鳴玉上。
忽揮素爪畫七弦，蒼崖劈裂迸碎泉。
憤聲高，怨聲咽，屈原呌天兩妃絕。
朝雉飛，雙鶴離，屬玉夜啼獨鶩悲。
吹我神飛碧霄裏，牽我心靈入秋水。
有如驅逐太古來，邪淫辟蕩貞心開。
孝爲子，忠爲臣，不獨語言能敎人。
前弄嘯，後弄嚬，一舒一慘非冬春。
從朝至暮聽不足，相將直說瀛洲宿。
更深彈罷背孤燈，窗雪蕭蕭打寒竹。
人間豈合值仙蹤，此別多應不再逢。
抱琴却上瀛洲去，一片白雲千萬峰。